ORDE do 21 de decembro de 2006 pola que se establece a convocatoria pública para a programación de cursos do Plan Nacional de Formación e Inserción Profesional na Comunidade Autónoma de Galicia correspondente ao exercicio de 2007.
CONSELLERÍA DE TRABALLO — III. OUTRAS DISPOSICIÓNS — 28/12/2006

Mediante o Decreto 69/1993, do 10 de marzo, a Comunidade Autónoma de Galicia asume as funcións e servizos transferidos pola Administración do Estado en materia de formación profesional ocupacional.
Nesta transferencia a Administración do Estado reserva para si, entre outras funcións, a da aprobación do Plan Nacional de Formación e Inserción Profesional (Plan FIP). En exercicio desta competencia dítase o Real decreto 631/1993, do 3 de maio, en que se marcan as pautas e as directrices que
deben seguir tanto o Instituto de Emprego-Servizo Público de Emprego Estatal como as comunidades autónomas con competencias na materia, e establécese a necesidade de realizar unha convocatoria pública durante o trimestre anterior ao comezo do exercicio anual para aquelas entidades que desexen participar na correspondente programación, indicando os termos, prazos e condicións en que as solicitudes deben presentarse e as accións executarse.
O Decreto 536/2005, do 6 de outubro, polo que se establece a estrutura orgánica da Consellería de Traballo, atribúelle a esta, a través da Dirección Xeral de Formación e Colocación, o exercicio das competencias e funcións, entre outras materias, relativas á formación profesional ocupacional; a Orde do 7 de setembro de 2006 sobre delegación de competencias nos órganos centrais e periféricos; o Decreto 287/2000, do 21 de decembro, polo que se desenvolve o réxime de axudas e subvencións públicas da Comunidade Autónoma de Galicia, establece que a concesión de axudas e subvencións se axustará aos principios de publicidade, concorrencia e obxectividade, en aplicación do disposto no artigo 78 da Lei de réxime financeiro e orzamentario de Galicia, texto refundido aprobado polo Decreto lexislativo 1/1999, do 7 de outubro, aos cales se axusta esta disposición.
A Lei 38/2003, do 17 de novembro, xeral de subvencións, regula os requisitos de concesión e xustificación das subvencións concedidas na Administración do Estado. Nesta lei recóllense artigos que teñen carácter básico, polo que son de aplicación á normativa desta comunidade autónoma e, consecuentemente a esta orde de convocatoria.
O obxecto desta orde é concretar os principios xerais contidos na Lei de réxime financeiro e orzamentario de Galicia no relativo ás axudas para os cursos de formación profesional ocupacional dirixidos ás traballadoras e traballadores en desemprego, que teñen por obxecto a súa cualificación para o acceso a un emprego.
Todas estas accións de formación profesional ocupacional conforman un dos elementos máis salientables das políticas activas de emprego, como medida de mellora da empregabilidade das persoas desempregadas dentro da Estratexia Europea de Emprego acordada polo Consello Europeo extraordinario de Luxemburgo, e da estatal, de acordo co Plan Nacional de Acción para o Emprego. Así mesmo, o Plan Galego de Formación Profesional establece que a formación profesional ocupacional constitúe unha vía fundamental para conseguir un incremento da competencia, da empregabilidade e das posibilidades de inserción laboral das persoas traballadoras desocupadas.
Os orzamentos previstos nesta orde financian o Plan Nacional de Formación e Inserción Profesional na Comunidade Autónoma de Galicia que inclúe os programas Innova, Coopera e Contrata inmediata.
A presente orde tramítase ao abeiro do disposto no artigo 1.1º da orde da Consellería de Economía e Facenda do 11 de febreiro de 1998, pola que se regula a tramitación anticipada de expedientes de gasto, na redacción dada pola Orde do 27 de novembro de 2000, ao existir crédito axeitado e suficiente no proxecto de Lei de orzamentos xerais da Comunidade Autónoma de Galicia, aprobado polo Consello da Xunta de Galicia do día 19 de outubro de 2006.
Así, o financiamento das axudas previstas nesta orde de convocatoria farase con cargo aos créditos dos programas 16.03.323A.444.0 (300.000 A), 16.03.323A 460.1 (11.222.458 A) 16.03.323A 471.0 (15.962.097 A), 16.03.323A 481.0 (19.382.451 A) que figuran no proxecto de Lei de orzamentos xerais da Comunidade Autónoma para o ano 2007, rexistrados co código de proxecto 2007 00645. Destas cantidades o 75% será achegado polo Fondo Social Europeo e o 25% pola Administración do Estado.
Consecuentemente con todo o anterior, consultados o Consello Galego de Formación Profesional e o Consello Galego de Relacións Laborais, en exercicio das facultades que me confire o artigo 34 da Lei 1/1983, do 22 de febreiro, reguladora da Xunta e do seu presidente, modificada parcialmente pola Lei 11/1988, do 20 de outubro,
DISPOÑO:
Título I
Disposicións xerais
Artigo 1º.-Obxecto e ámbito de aplicación.
1. Esta orde ten por obxecto o establecemento das bases reguladoras e as condicións por que se rexerá, no ámbito da Comunidade Autónoma de Galicia, tanto a convocatoria pública como a execución das accións formativas do Plan FIP, correspondentes ao exercicio de 2007, xestionadas pola Consellería de Traballo, a través das súas delegacións provinciais e da Dirección Xeral de Formación e Colocación.
2. A convocatoria das subvencións previstas nesta orde, agás as recollidas no artigo 10º.2 e o artigo 10º.3 realizarase mediante réxime de concorrencia competitiva.
Artigo 2º.-Entidades beneficiarias.
1. Poderán participar na presente convocatoria:
a) Todas aquelas empresas, institucións sen fin de lucro, corporacións locais e universidades públicas da comunidade autónoma que dispoñan de centros de formación homologados inscritos no censo de centros colaboradores de formación profesional ocupacional da Consellería de Traballo ou que teñan solicitada a súa homologación antes do 30 de xuño de 2006, aínda que estas solicitudes estean pendentes da resolución positiva de homologación no caso de acollerse á vía de programación 1a do artigo 10º.
b) As empresas e as institucións sen fin de lucro que desenvolvan unha actividade que teña relación directa coa formación. Así mesmo, deberán asumir
o compromiso de reunir os requisitos establecidos no artigo 9 do Decreto 158/2001, do 29 de xuño, para a homologación das instalacións, no lugar de impartición do curso no prazo dun mes a partir da resolución no caso de acollerse á vía de programación 1b do artigo 10º.
Se esa mesma entidade quere homologarse definitivamente nesa acción formativa, deberá reunir os requisitos establecidos no artigo 2 do Decreto 158/2001, do 29 de xuño.
c) As organizacións empresariais, sindicais ou fundacións constituídas polas ditas entidades empresariais ou sindicais entre cuxos fins estea a formación, concellos, universidades públicas, entidades legalmente autorizadas para impartir estudos universitarios e aquelas entre cuxos fins se atope a colaboración entre a universidade pública e empresas no caso de acollerse á vía de programación 2 segundo o artigo 10º
d) As empresas ou grupos de empresas que presenten un proxecto formativo específico para elas con compromiso de contratación inmediata no caso de acollerse á vía de programación 3 segundo o artigo 10º.
2. Non poderán ser beneficiarias das subvencións aquelas entidades que non cumpran os requisitos establecidos no artigo 13 da Lei 38/2003, do 17 de novembro, xeral de subvencións.
3. As entidades beneficiarias de axudas para a impartición de cursos de formación profesional ocupacional non poderán subcontratar ou cederlle a un terceiro a execución dos cursos aprobados.
Título II
Procedemento de tramitación das axudas para a realización das accións de formación profesional ocupacional
Artigo 3º.-Solicitudes, documentación e prazo.
1. As solicitudes presentaranse nas delegacións provinciais da Consellería de Traballo que correspondan ao domicilio da entidade solicitante ou por calquera das formas previstas no artigo 38.4º da Lei 30/1992 do 26 de novembro, de réxime xurídico das administración públicas e do procedemento administrativo común , utilizando para isto o modelo normalizado que se publica como anexo I a esta orde. Cada solicitude se formulará incluíndo todas as accións formativas correspondentes á entidade con indicación da vía de programación elixida de acordo co artigo 10º.
2. Toda solicitude deberá vir acompañada pola seguinte documentación:
a) Documentación acreditativa da representatividade suficiente para asinar a solicitude.
b) Copia compulsada do CIF ou NIF da entidade.
c) Unha ficha por cada un dos cursos solicitados no modelo normalizado (anexo II).
d) Declaración de conxunto de todas as solicitudes efectuadas ou concedidas para a mesma acción formativa das distintas administracións públicas competentes.
e) Declaración responsable de non atoparse incursa nalgunha das circunstancias establecidas no artigo 13, punto 2º e 3º da Lei 38/2003, do 17 de novembro.
f) Acreditación documental de estar ao día nas obrigas tributarias e sociais e de non ter pendente de pagamento ningunha débeda, por ningún concepto, coa Administración pública da Comunidade Autónoma de Galicia; excepto as entidades recollidas no articulado da Lei de orzamentos xerais da Comunidade Autónoma de Galicia para o ano 2007.
g) Cando as especialidades formativas que se soliciten como proxectos experimentais ou innovadores e, polo tanto, non estean incluídas no ficheiro de especialidades formativas, ou sexan especialidades formativas consideradas como necesarias pola dirección xeral, as entidades deberán, ademais, achegar a seguinte documentación:
-Informe motivado das necesidades de formación nesa especialidade en relación co mercado de traballo.
-Descrición do programa formativo segundo a estrutura dun curso normalizado de formación profesional ocupacional.
-Valoración estimada do custo da formación de acordo co sistema de cálculo establecido pola Dirección Xeral de Formación e Colocación.
-Planos e unha descrición dos inmobles e instalacións: aulas e talleres onde se vai realizar a acción formativa, concretando as respectivas superficies en metros cadrados, así como a relación de equipamentos e material que se vai empregar.
h) Na vía de programación 1b as entidades solicitantes deberán achegar:
-Xustificante de propiedade, arrendamento ou título lexítimo que habilite a posesión dos inmobles e instalacións correspondentes, equipamento didáctico, talleres ou campos de práctica. No caso de que a parte práctica do curso se vaia desenvolver en empresas, achegarase o compromiso da empresa co centro colaborador para que se realicen naquela as prácticas.
-Licenza municipal de apertura.
-Planos oficiais dos inmobles e instalacións.
-Memoria de inmobles e instalacións identificando no plano cada espazo físico e a súa superficie e as aulas e talleres/campos de prácticas que se van utilizar.
3. Para as vías de programación 1a e 1b establecidas no artigo 10º as solicitudes de subvención presentaranse no prazo dun mes contado desde o día seguinte ao da publicación da presente orde no DOG. No caso das entidades que presenten proxectos
relacionados coas vías 2 e 3, o prazo de presentación de solicitudes rematará o 30 de setembro de 2007, e a obtención da subvención quedará condicionada á existencia de crédito dispoñible.
4. No suposto de que a solicitude non cumpra os requisitos sinalados na convocatoria ou a documentación presentada conteña erros ou sexa insuficiente, requirirase a quen solicite para que, nun prazo de 10 días, emende a falla ou achegue os documentos preceptivos, con indicación de que, se así non o fixer, considerarase desistida da súa solicitude, logo de resolución que así o declare.
5. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a consellería publicará na súa páxina web oficial a relación das entidades beneficiarias e o importe das axudas concedidas, polo que a presentación da solicitude leva implícita a autorización para o tratamento necesario dos datos das entidades beneficiarias e da súa publicación na citada páxina web.
Artigo 4º.-Procedemento.
1. Os órganos instrutores do procedemento, para a vía de programación 1a, serán a Dirección Xeral de Formación e Colocación, para as confederacións empresariais e sindicais de ámbito provincial ou autonómico e as entidades con centros homologados en máis dunha provincia, e as correspondentes delegacións provinciais da Consellería de Traballo, para as entidades con centros homologados nunha soa provincia.
2. Os órganos instrutores do procedemento, para a vía de programación 1b, serán as correspondentes delegacións provinciais da Consellería de Traballo.
3. O procedemento que se seguirá na tramitación e instrución dos expedientes será o establecido no Decreto 287/2000, do 21 de decembro, coas concrecións que se establecen nos parágrafos seguintes.
4. Unha vez realizados os trámites sinalados no número 1º do artigo 6 do antedito decreto, a tramitación será a seguinte:
Para a vía de programación 1a:
No ámbito provincial, os expedientes remitiránselle á comisión de valoración para o seu informe que, xunto coa proposta de resolución realizada polo Servizo de Formación e Colocación, será elevada ante o delegado ou a delegada provincial para a súa resolución.
Os expedientes de resolución centralizada remitiránselle á comisión de valoración para o seu informe que, xunto coa proposta de resolución realizada pola Subdirección Xeral de Formación Ocupacional e Continua, será elevada ao director xeral de Formación e Colocación para a súa resolución.
Para a vía de programación 1b:
Os expedientes remitiránselle á comisión de valoración para seu informe, proposta de resolución polo
Servizo de Formación e Colocación e posterior elevación ante o delegado ou a delegada provincial, logo da tramitación da homologación provisional de conformidade co establecido no artigo 24º desta orde.
5. Para os efectos do previsto neste artigo, a comisión de valoración estará composta polos seguintes membros:
a) Nas delegacións provinciais, polo secretario ou secretaria provincial, que a presidirá, e serán vogais o xefe ou xefa do Servizo de Formación e Colocación, que actuará como secretario ou secretaria, e unha persoa membro do persoal do Servizo de Formación e Colocación designada polo delegado ou delegada provincial da Consellería de Traballo.
b) Nos servizos centrais, pola subdirectora xeral de Formación Ocupacional e Continua, que a presidirá, e serán vogais o xefe ou xefa de Servizo de Planificación de Formación Ocupacional e Continua, que actuará como secretario ou secretaria, e unha persoa membro do persoal da Subdirección de Formación Ocupacional e Continua.
c) Se por calquera causa no momento en que as comisións de valoración teñan que examinar as solicitudes algunha das persoas que as compoñen non puider asistir, será substituída pola persoa que para o efecto designe o respectivo delegado ou delegada provincial da Consellería de Traballo que corresponda ou o director xeral de Formación e Colocación, segundo proceda.
6. A comisión de valoración, para avaliar as solicitudes, terá en conta os seguintes criterios para as vías de programación 1a e 1b:
a) Se a programación se axusta á prevista no anexo IV, 20 puntos.
Se non se axusta a dita programación, 0 puntos.
b) Por comprometerse a facer prácticas profesionais non laborais nas empresas, ata 20 puntos. O compromiso de realización de prácticas deberá presentarse segundo o modelo que figura no anexo V.
As prácticas, profesionais non laborais nas empresas que se valoran son as realizadas fora do programa formativo do curso.
c) Por solicitar facer cursos con compromiso de inserción laboral do alumnado formado, ata 30 puntos. O compromiso de inserción deberá presentarse segundo o modelo que figura no anexo VI.
O compromiso de inserción laboral do alumnado formado valorarase con respecto a aquelas alumnas e alumnos que non tivesen ningún tipo de relación laboral nin co centro de formación nin coa empresa onde se realizará a inserción.
d) Por solicitar a impartición de especialidades ou módulos que se axusten aos certificados de profesionalidade, 10 puntos.
e) Calidade do centro ou experiencia docente relacionada coa familia profesional solicitada, ata 20 puntos.
e.1. Informe técnico de seguimento.
e.2. Xestión administrativa e contable (puntuarase negativamente).
Para poder acceder á programación será necesaria unha puntuación mínima de 40 puntos.
Artigo 5º.-Resolución.
1. A resolución dos expedientes de axudas da vía de programación 1a, logo do informe da comisión de valoración, do Consello Galego de Formación Profesional ou dos comités provinciais de emprego e seguimento da contratación laboral, segundo proceda, do cumprimento do trámite de audiencia cando proceda, e fiscalizada a proposta pola respectiva intervención, corresponderalle ao director xeral de Formación e Colocación, cando se trate das confederacións empresariais e sindicais de ámbito provincial ou autonómico e as entidades con centros homologados en máis dunha provincia, ou, no ámbito provincial, aos delegados e ás delegadas provinciais correspondentes por delegación do conselleiro de Traballo. As resolucións deberán ser notificadas ás entidades interesadas no prazo de 10 días desde que se diten.
2. A resolución dos expedientes de axudas da vía de programación 1b, logo do informe da comisión de valoración e dos comités de emprego e seguimento da contratación laboral, do cumprimento do trámite de audiencia cando proceda, e fiscalizada a proposta pola respectiva intervención, corresponderalle aos delegados e ás delegadas provinciais correspondentes por delegación do conselleiro de Traballo.
3. As resolucións dos expedientes de axudas da vía de programación 2 corresponderá ditalas ao director xeral de Formación e Colocación.
4. As resolucións deberán ser notificadas ás entidades interesadas e deberán producirse no prazo de seis meses contados desde a presentación da solicitude en calquera rexistro. Transcorrido o citado prazo sen que se ditase resolución expresa, esta entenderase desestimada.
Dentro do prazo antes sinalado, a orde para resolver e notificar a pertinente resolución sería primeiro as solicitudes da vía 1a do artigo 10º e posteriormente os expedientes da vía de programación 1b. No caso de solicitudes acollidas á vía 2 e 3 do artigo 10º, os expedientes iranse resolvendo a medida en que estes sexan completados ata esgotar os orzamentos.
5. A resolución da concesión de subvención fixará expresamente a contía total concedida e incorporará, de ser o caso, as condicións, o compromiso de inserción ou de prácticas non laborais do alumnado asumido, as obrigas e as determinacións accesorias a que deba estar suxeita a entidade beneficiaria.
6. No caso de presentar o compromiso de inserción de alumnas e alumnos non se aboará a liquidación final en canto o centro non remita as copias dos contratos de traballo rexistrados.
7. As resolucións ditadas poñen fin á vía administrativa e contra elas poderá interpoñerse, potestativamente, recurso de reposición ante o órgano que
ditou o acto, no prazo dun mes desde a súa notificación, de acordo co disposto no artigo 117 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, ou directamente recurso contencioso-administrativo ante o órgano xurisdicional competente, no prazo de dous meses contados desde o día seguinte ao da súa notificación, de conformidade co establecido na Lei 29/1998, reguladora da xurisdición contencioso-administrativa.
Artigo 6º.-Obrigas dos centros colaboradores.
Ademais das obrigas establecidas con carácter xeral para todos os centros colaboradores no artigo 12 do Decreto 158/2001, do 29 de xuño, as entidades beneficiarias das axudas deberán enviar a documentación que se indica nos prazos sinalados, tendo en conta que os datos da xestión do curso deberán introducirse en liña a través da aplicación informática SIFO que a Dirección Xeral de Formación e Colocación poñerá á disposición dos centros. Para que este proceso en liña se poida realizar, os centros colaboradores deberán dispoñer de saída á internet a través dunha liña RDSI, ADSL ou outra de calidade equivalente ou superior.
1. Requirir de cada alumna e alumno, no momento da súa incorporación, a seguinte documentación, que deberá arquivarse separadamente por cada curso:
-Copia simple do DNI.
-Ficha individual.
-Documentación acreditativa de ter dereito á percepción das axudas, reguladas no artigo 18º, de ser o caso.
2. Remitir á delegación provincial correspondente.
a) Como mínimo cinco días antes do inicio do curso:
-As datas de inicio e remate e o horario de impartición.
-A planificación temporal dos módulos do curso, indicando a previsión das visitas didácticas ao longo do curso.
-O enderezo completo do lugar de impartición.
-A relación do persoal docente que vai impartir o curso, así como a documentación acreditativa da súa formación e experiencia, cando esta non estea en poder da Consellería de Traballo, facendo constar a súa formación metodolóxica e relación dos módulos que impartirá cada docente.
-A identificación do persoal de dirección, seguimento e control da actividade docente.
b) O día de inicio de cada curso:
-Certificación xustificativa do seu comezo e, de ser o caso, das modificacións producidas respecto dos datos sinalados no punto anterior.
3. Remitir á Dirección Xeral de Formación e Colocación ou á correspondente delegación provincial, segundo proceda:
a) Nos 10 días lectivos seguintes ao inicio do curso:
-Introducir na aplicación informática na ficha de SIFO de inicio os seguintes datos:
-Datas de inicio e finalización.
-Planificación temporal.
-Programa completo.
-Enderezo completo.
-Profesorado.
-Documentalmente:
-Copia simple do DNI das alumnas e dos alumnos.
-Certificación municipal de residir, como mínimo, a 50 quilómetros do lugar de impartición do curso, se teñen dereito a axuda de aloxamento e manutención. Esta distancia poderá ser inferior cando por problemas das comunicacións se faga difícil o desprazamento, circunstancia que deberá ser valorada e autorizada polo órgano competente en cada caso.
-Certificación de minusvalidez, no caso de bolsas para persoas con minusvalidez.
-Certificación asinada polo responsable do centro en que se relacione o alumnado, especificando quen ten dereito a algunha axuda ou bolsa.
-A solicitude de anticipo, de ser o caso.
b) Mensualmente:
-A folla de control de asistencia.
-As nóminas de alumnas e alumnos que perciben axudas. Poderá optarse por enviar documentalmente a orde de transferencia de fondos ás súas contas bancarias.
Estes dous documentos poderán xerarse no SIFO unha vez consignada a información necesaria, e deberán arquivarse os orixinais asinados, separadamente por cada curso.
c) No prazo de 15 días desde o remate de cada curso:
-Completar a información relativa á finalización do curso na aplicación SIFO.
Documentalmente.
A xustificación dos custos inherentes a el, mediante a seguinte documentación, que deberá presentarse por cada curso selada e asinada:
-Solicitude de liquidación final.
-Certificación dos gastos por módulos.
-Relación de nóminas e facturas.
Estes tres documentos realizaranse mediante o punto de Solicitude de pagamentos do SIFO.
-Orixinal ou fotocopia compulsada de todas as facturas, nóminas e xustificantes de pagamento de todos os gastos imputables ao curso.
-Amortizacións, de ser o caso.
-Declaración complementaria do conxunto de todas as axudas solicitadas (aprobadas, concedidas ou pendentes de resolución), para a mesma acción formativa, das distintas administracións públicas competentes ou de calquera dos seus organismos, entes ou sociedades.
Exceptúanse do cumprimento deste prazo as entidades que teñan un mínimo de 15 cursos programados, que poderán presentar a xustificación dos gastos de todos os cursos de maneira conxunta.
En todos os casos, a data límite para a presentación da xustificación final dos cursos será o 30 de novembro de 2007 sen prexuízo do establecido no artigo 12º desta orde.
4. Revisada a xustificación efectuada polas entidades beneficiarias e sempre que esta se axuste ao disposto nesta orde, o Servizo de Xestión Administrativa de Formación Ocupacional e Continua da Dirección Xeral de Formación e Colocación, nos servizos centrais, ou o Servizo de Formación e Colocación, nas respectivas delegacións provinciais, emitirán certificacións para poder facer efectiva a correspondente liquidación da axuda concedida.
5. Todas as entidades adxudicatarias de subvencións deberán acreditar, con independencia da súa contía, tanto antes de ditarse a resolución de concesión como de proceder ao cobramento das subvencións, que están ao día nas súas obrigas tributarias e sociais e que non teñen pendente de pagamento ningunha débeda, por ningún concepto, coa Administración pública da Comunidade Autónoma de Galicia, agás que o beneficiario xunte á solicitude a debida autorización para que a citada información sexa solicitada polo órgano xestor das axudas. Exceptúanse as entidades recollidas no articulado da Lei de orzamentos xerais da Comunidade Autónoma de Galicia para o ano 2007.
A presentación da solicitude de concesión de axudas ou subvencións pola entidade interesada comportará autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia.
6. A entidade beneficiaria deberá comunicar á Dirección Xeral de Formación e Colocación a obtención de subvencións ou axudas para a mesma finalidade procedentes de calquera outra administración ou ente público.
7. Expoñer no taboleiro de anuncios do centro o programa completo do curso temporizado por módulos, os dereitos e deberes do alumnado e dos centros colaboradores, así como a relación de docentes e o horario do curso. No anuncio farase referencia expresa aos organismos cofinanciadores do curso, e seguiranse os criterios de publicidade establecidos nos puntos 15 e 16 deste artigo.
8. Aboar mensualmente aos alumnos e alumnas as axudas previstas no artigo 18º así como ao profesorado a súa remuneración. Non exime desta obriga o feito de que a entidade impartidora non percibise os anticipos previstos nesta orde.
9. Someterse ás actuacións de supervisión e control que, en calquera momento, poidan acordar os servizos competentes da Consellería de Traballo, tanto no relativo ao desenvolvemento das accións formativas como á súa xestión e tramitación administrativa.
10. Contratar un seguro de accidentes para os alumnos e alumnas, que cubra tanto os riscos que poidan ter durante o desenvolvemento do curso, como os do traxecto ao lugar de impartición das clases e das prácticas. A súa duración abranguerá estritamente o período do curso, incluíndo expresamente as prácticas en empresas cando estas se realicen, sen que poida admitirse restrición nin exclusión ningunha por razón do medio de transporte utilizado.
11. Cando se realicen prácticas en empresas ou outras actividades relacionadas co curso, contratar unha póliza de responsabilidade civil para facer fronte aos riscos que poidan derivarse da súa realización para os bens e as persoas.
12. Comunicarlles ás delegacións provinciais da Consellería de Traballo calquera circunstancia ou eventualidade que poida afectar substancialmente a execución dos cursos programados, no prazo de cinco días desde que se produza.
13. Solicitarlles ás delegacións provinciais, con cinco días de antelación, autorización para realizar calquera modificación no desenvolvemento dos cursos.
14. Aceptar as modificacións que, de ser o caso, introduza o órgano encargado da resolución dos expedientes en relación cos termos de impartición sinalados na solicitude.
15. Facilitar toda a información que lles sexa requirida pola Dirección Xeral de Formación e Colocación, pola Intervención Xeral da Comunidade Autónoma, polo Tribunal de Contas, polo Consello de Contas ou polo órgano competente da Unión Europea, no exercicio das súas funcións de fiscalización e control do destino das axudas.
16. Incluír en toda a documentación relativa ao curso o logotipo da Unión Europea (Fondo Social Europeo) e da Xunta de Galicia (Consellería de Traballo).
17. Informar ao alumnado do cofinanciamento dos cursos por parte da Xunta de Galicia (Consellería de Traballo) e da Unión Europea (Fondo Social Europeo), así como dos obxectivos destes fondos.
18. Informe individualizado de cada alumna e alumno cualificando os progresos acadados en cada un dos módulos profesionais da acción formativa
Artigo 7º.-Custos subvencionables.
1. Poderanse imputar como custos aboables ou subvencionables correspondentes ao módulo A os gastos
de profesorado, que comprenderán os soldos ou honorarios do persoal docente, contratado fixo ou eventual ou o prezo do servizo externo docente. Poderanse incluír tamén os custos de preparación, seguimento, control da actividade docente e os gastos de Seguridade Social por conta do centro colaborador cando contratase o profesorado por conta allea, coa obriga da súa afiliación e/ou alta na Seguridade Social. Neste módulo teranse en conta as seguintes indicacións:
-A xustificación do pagamento ao persoal docente dos cursos das súas retribucións deberá facerse, en todo caso, mediante apuntamento bancario.
-Os gastos de preparación, seguimento e control da actividade docente non poderán superar o 20% do módulo A.
2. Poderanse imputar como custos aboables ou subvencionables correspondentes ao módulo B os seguintes gastos:
a) Gastos de seguro de accidentes dos alumnos e das alumnas e, de ser o caso, importe da póliza de responsabilidade civil para facer fronte aos riscos que poidan derivarse da realización de actividades relacionadas co curso para os bens e as persoas. O seguro deberá ter a seguinte cobertura mínima:
-No caso de morte: 36.000 A.
-No caso de invalidez permanente: 42.000 A.
-Asistencia médico farmacéutica: durante un ano a partir do sinistro.
b) Gastos de medios e materiais didácticos, como textos e materiais dun só uso polo alumnado e os materiais de traballo funxibles utilizados durante as actividades de formación.
c) Gastos de amortización de instalacións, equipamentos e maquinaria, de duración superior a un exercicio anual, de acordo coas seguintes normas:
-En ningún caso os gastos de amortización dos bens, que terán unha relación directa coa actividade docente da entidade, poderán superar unha imputación do 25 por 100 do módulo B.
-Poderase amortizar todo aquel material didáctico non funxible de acordo cos seguintes criterios:
1º. Amortización do mobiliario e material inventariable: poderá amortizarse durante os 5 anos sucesivos á súa adquisición. Para o cálculo do importe a amortizar dividirase o custo do ben entre 60 meses e o resultado multiplicarase polo número de meses que dure a acción formativa.
2º. Amortización de material informático e instrumentos de precisión e laboratorio: poderá realizarse durante os 3 anos sucesivos á súa adquisición. Para o cálculo do importe a amortizar dividirase o custo do ben entre 36 meses e o resultado multiplicarase polo número de meses que dure a acción.
3º. Para que se poidan aboar os gastos previstos no presente artigo, será imprescindible a posesión da correspondente factura orixinal de compra dos bens que se pretendan amortizar.
4º. Amortización de instalacións: enténdese por instalación o lugar onde se imparte o curso máis a porcentaxe dos elementos comúns.
Período de amortización: 20 anos. Non deben transcorrer máis de 20 anos desde a construción ou adquisición do elemento a amortizar:
Deberán acompañar a amortización:
-Copia do título de propiedade ou escritura de compra ou certificación da obra.
-Certificado da persoa responsable da entidade de que a obra non se realizou con subvención ningunha de calquera Administración. Neste caso, só se poderá solicitar a amortización da parte non subvencionada.
-Só serán amortizables:
*Os metros cadrados onde se imparta o curso.
*A porcentaxe de elementos comúns.
-Contía que se vai amortizar: a porcentaxe correspondente do importe da factura de construción do edificio ou instalación.
-Fórmula:
Porcentaxe utilizada do importe da compra ou do importe da obra/240 meses = custo mensual.
(custo mensual) x (número de meses de acción) = importe amortización.
Non se amortizarán en ningún caso instalacións construídas ou adquiridas con anterioridade a 20 anos, contados desde a resolución de concesión do curso de que se trate.
5º. Os materiais didácticos de traballo susceptibles de usos continuados por diferentes grupos de alumnas e alumnos poderán ser amortizados (a tres anos) sempre que non sexan entregados ao alumnado primeiro usuario.
6º. A Dirección Xeral de Formación e Colocación ou a respectiva delegación provincial poderán exixir a xustificación das avaliacións sinaladas nos parágrafos 1 e 2 deste artigo.
d) Gastos de enerxía eléctrica, de combustibles, así como de mantemento das instalacións e equipamentos formativos. Admitiranse exclusivamente gastos de reparación e mantemento de maquinaria ou equipamentos que sexan propios da entidade que imparta o curso.
e) Gastos xerais, que comprenderán os seguintes conceptos, que deberán ter a súa orixe na actividade do curso: seguros; comunicacións; gastos de persoal directivo e administrativo estritamente necesario; gastos de transporte necesarios para a realización de viaxes didácticas previstas no programa formativo ou as que sexan apreciadas como necesarias e autorizadas expresamente pola Dirección Xeral de Formación e Colocación ou pola correspondente delegación provincial, segundo proceda. Neste caso tamén poderá incluírse o importe das entradas para alumnado e profesorado, pero non a manutención
durante as visitas; gastos de limpeza do lugar ou lugares de impartición do curso: aulas, talleres e elementos comúns; gastos de publicidade do curso necesarios para a incorporación do alumnado, de conformidade co establecido nesta disposición ou na súa normativa de desenvolvemento, para a execución dos cursos aprobados dentro do Plan FIP. Os importes que as entidades impartidoras imputen por este concepto non poderán superar o 25 por cento do módulo B.
f) Gastos de alugueres de instalacións e de maquinaria.
-O importe dos gastos de alugueres de instalacións non poderá superar o 30% do módulo B. Para a xustificación deste concepto as entidades impartidoras deberán achegar fotocopias compulsadas das facturas ou dos recibos correspondentes. O cálculo do importe do aluguer dos locais realizarase segundo o número de meses de duración do curso e proporcionalmente á aula ou aulas utilizadas.
-Cando os gastos de alugueres se refiran á maquinaria necesaria para a impartición dos cursos, o seu importe non poderá superar o 30% do módulo B. Non obstante, o órgano encargado da resolución dos cursos poderá autorizar excepcionalmente que se poida superar esa porcentaxe, tras a previa petición da entidade impartidora. Na solicitude deberá figurar unha memoria explicativa facendo constar os motivos alegados para solicitar esta excepcionalidade, acompañada de tres orzamentos de tres empresas diferentes.
-Terase en conta que a imputación de alugueres entre os conceptos de instalacións e maquinaria non poderá superar o 40% do módulo B.
3. O módulo C do curso estará constituído polas axudas e bolsas ao alumnado.
Artigo 8º.-Pagamento.
1. Con carácter xeral, o aboamento da subvención farase efectivo da seguinte forma:
a) Ata o 50 por 100 do total do orzamento de gastos de cada curso, en concepto de anticipo, no momento en que a delegación provincial da Consellería de Traballo ou a Dirección Xeral de Formación e Colocación, segundo proceda, reciban comunicación da entidade impartidora na cal se notifique o inicio de cada curso.
b) O importe restante, unha vez rematadas todas as accións formativas e xustificados os gastos realmente efectuados en cada unha mediante certificación da persoa responsable da entidade por conceptos orzamentarios así coma a documentación referida no artigo 6.3º c). A xustificación realizarase curso a curso dentro dos quince días seguintes á súa finalización.
2. Poderán acordarse pagamentos parciais á conta da liquidación definitiva a medida que a entidade beneficiaria xustifique os libramentos anteriores, que nunca serán superiores ao 80% da subvención concedida.
3. Poderanse aboar anticipos de ata o 50% da subvención concedida, unha vez que a entidade acredite o inicio do primeiro dos cursos, sempre que se constitúa garantía a favor da Consellería de Traballo (Xunta de Galicia), nos termos e condicións sinalados no artigo 17 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Artigo 9º.-Incumprimento de obrigas e reintegro.
Cando se produza incumprimento de calquera das obrigas previstas nesta orde ou se dea calquera dos supostos previstos no artigo 78 da Lei de réxime financeiro e orzamentario de Galicia, texto refundido aprobado polo Decreto lexislativo 1/1999, do 7 de outubro, procederá o reintegro, total ou parcial, da axuda concedida, nos termos e coas condicións sinalados na citada lei.
Título III
Normas relativas ás vías de programación
Capítulo I
Das axudas á formación profesional ocupacional
Artigo 10º.-Vías de programación.
1. Accións formativas prioritarias segundo o anexo IV, sendo:
1a. A través dos centros colaboradores homologados polo procedemento de homologación previsto no Decreto 158/2001, do 29 de xuño, polo que se regula o procedemento para a homologación de especialidades formativas e para a inscrición no censo de centros colaboradores de formación ocupacional da Consellería de Traballo.
1b. Naquelas especialidades formativas, segundo o artigo 9 do Decreto 158/2001, do 29 de xuño, onde non exista centro homologado se poderá solicitar a homologación provisoria.
2. A través de convenios de colaboración baseados nas necesidades formativas consideradas como necesarias pola Dirección Xeral de Formación e Colocación. Neste suposto as entidades deberán estar homologadas provisoriamente, logo de presentación da documentación, no momento de ditarse a correspondente resolución da concesión da axuda.
3. Proxectos formativos con compromiso de contratación inmediata.
Artigo 11º.-Axudas.
1. As accións formativas impartidas ao abeiro desta orde serán obxecto de subvención para compensar os custos derivados da súa execución.
2. Cada curso constará de tres módulos: A custos aboables de profesorado e titorías, B resto dos custos aboables do curso e C bolsas e axudas ao alumnado. A cada un destes módulos fixaráselle un importe máximo; a suma deles constitúe o importe total do curso.
3. O importe dos módulos que se aplicará a cada curso cos determinados polo Ministerio de Traballo e Asuntos Sociais mediante a Orde TAS/466/2002, do 11 de febreiro, pola que se modifica a Orde do 13 de abril de 1994, pola que se desenvolve o Decreto 631/1993, do 3 de maio regulador do Plan Nacional de Formación e Inserción Profesional, no relativo a actualización das contías económicas das subvencións e axudas recollidas nela.
4. O importe das subvencións concretarase no produto de horas do curso polo número de alumnas e alumnos e polo importe dos módulos que lle correspondan ao propio curso. O importe do módulo B calcularase en función da media do alumnado que teña o curso no seu primeiro cuarto. Para estes efectos non terá a consideración de baixa cando esta se produza por colocación ou cando unha alumna ou un alumno, coa preceptiva autorización, cause baixa nun curso para incorporarse a outro.
5. No caso de cursos que teñan un mínimo de tres alumnas ou alumnos con certificación de minusvalidez e a entidade impartidora o solicite expresamente, poderase incrementar o importe que se pode imputar en concepto de persoal de apoio ata un máximo de 9 A por hora lectiva, mentres que o importe dos gastos relativos á adaptación curricular ou do material didáctico necesario será o gasto realmente efectuado. Para o aboamento deste importe, que deberá xustificarse de acordo coa normativa FIP, ditarase unha resolución complementaria co importe total dos gastos por estes conceptos.
6. O cobramento desta subvención será incompatible coa percepción de calquera outra axuda pública ou privada da mesma natureza para a mesma actuación.
Artigo 12º.-Remate das accións.
O remate e xustificación dos cursos terán como data límite o 30 de novembro de 2007. Excepcionalmente, por causas xustificadas, e sempre logo de autorización do órgano competente, os cursos poderán rematar con posterioridade a esa data, en todo caso dentro do ano 2007.
Capítulo II
Das accións formativas
Artigo 13º.-Selección do alumnado.
1. A selección do alumnado asistente aos cursos realizarase polo seguinte procedemento:
-As alumnas e os alumnos que asistan aos cursos de formación profesional ocupacional, tanto de programación ordinaria como con compromiso de contratación inmediata, deberanse seleccionar a través dos sistemas descritos neste número.
-Terán preferencia absoluta para a participación nos cursos as persoas en paro de longa duración, as mulleres, as persoas discapacitadas e paradas que estean nun itinerario personalizado. Para estes efectos enténdese por persoas en paro de longa dura
ción as persoas desempregadas menores de 25 anos que leven inscritas máis de 6 meses como demandantes de emprego e as persoas maiores de 25 anos que leven máis de 12 meses inscritas como demandantes de emprego.
-A selección do alumnado farase do seguinte xeito:
a) Con 15 días hábiles de antelación á realización da proba de selección os centros colaboradores beneficiarios solicitaranlle directamente á oficina de emprego que corresponda, mediante o impreso normalizado para o efecto, unha lista de persoas desempregadas que se adecúen ao perfil requirido para a realización de cada curso, en función dos requisitos de acceso da alumna ou alumno ao curso especificados no certificado de profesionalidade ou ben no programa de curso aprobado polo Consello Xeral da Formación Profesional ou, nos proxectos formativos con compromiso de contratación inmediata, no programa aprobado pola delegación provincial da Consellería de Traballo, de ser o caso.
b) A oficina de emprego, mediante sondaxe entre as persoas demandantes de emprego inscritas no Servizo Público de Emprego, seleccionará dúas persoas por praza vacante en cada curso e convocará, mediante carta certificada ou telegrama con xustificante de recepción, ás persoas demandantes preseleccionadas para que asistan á proba de selección que deberá realizar o centro colaborador. Esta proba de selección deberá ser visada previamente pola oficina de emprego. O centro colaborador non debe predeterminar o colectivo a que vai dirixido o curso: limitarase a identificar os requisitos de acceso do alumnado.
c) Remitida a lista á entidade solicitante, esta procederá á selección do alumnado preseleccionado mediante a realización das probas que coide pertinentes, de conformidade cos criterios predeterminados na solicitude, que deberán poñerse en coñecemento dos candidatos e candidatas antes da súa realización, levantando a correspondente acta no modelo normalizado establecido para o efecto. Na realización desta proba poderá estar presente unha persoa representante da Consellería de Traballo; exceptúanse aqueles candidatos e candidatas que os servizos de orientación determinen a través dos itinerarios personalizados que se seleccionarán directamente.
A acta de selección, cuberta en todas as epígrafes do modelo normalizado, remitirase á oficina de emprego, e non poderá iniciarse o curso ata que esta dea o visto e prace á selección realizada.
d) As persoas demandantes propostas pola oficina de emprego só poderán ser rexeitadas para a realización do curso cando concorran causas que así o determinen e sexan fidedignamente xustificadas pola entidade colaboradora e neste sentido o aprecie a oficina de emprego propoñente. Se se detecta o inicio dun curso sen que a selección do alumnado fose autorizada pola oficina de emprego, este poderá ser cancelado.
e) No caso de que transcorran 15 días desde a petición de candidatas e candidatos por parte do centro colaborador e a oficina de emprego non remitise demandantes, ou as candidaturas enviadas fosen insuficientes, deberase realizar a correspondente convocatoria pública mediante anuncio nun dos xornais de maior tiraxe da provincia. Estes anuncios terán os seguintes requisitos:
-Todas as convocatorias públicas para a selección de alumnado que se fagan mediante anuncio na prensa deberán publicarse en domingo. Excepcionalmente, estes anuncios poderán publicarse en día distinto a domingo, logo de autorización da Dirección Xeral de Formación e Colocación ou da correspondente delegación provincial, segundo proceda.
-Os anuncios cubriranse en modelo normalizado, no cal necesariamente deberá facerse constar o financiamento da acción por parte da Dirección Xeral de Formación e Colocación da Consellería de Traballo e do Fondo Social Europeo, debendo figurar neles os logotipos de ambos os organismos. Neles especificarase claramente, como mínimo; a institución ou centro oferente, as vacantes existentes, o curso de que se trata, perfil requirido do alumnado, enderezo e teléfono do lugar de realización das probas de selección, así como a data e deberán publicarse, polo menos, a través dun dos xornais de maior tiraxe da provincia.
-O custo dos anuncios que non se adapten aos requisitos establecidos nesta orde ou a calquera outro que puidese establecer a Dirección Xeral de Formación e Colocación non será aboado con cargo ás axudas previstas.
-Todos os anuncios deberán ser visados e autorizados pola oficina de emprego correspondente. Calquera excepción a esta norma deberá ser autorizada polo órgano competente en cada caso.
-Desta selección daráselle conta á oficina de emprego encargada da preselección do alumnado.
f) Cada nova alta ou baixa de alumnas ou alumnos que se produza no curso deberá ser comunicada á oficina de emprego correspondente no prazo máximo de 3 días hábiles desde que se produza.
g) Aqueles alumnos e alumnas que realizasen un curso e teñan dereito a diploma non poderán volver realizar outro curso da mesma especialidade. No caso de detectarse esta circunstancia, serán dados de baixa.
2. O número máximo de alumnos e alumnas participantes en cada curso será de 15, e non poderá iniciarse a acción formativa se non se reúne un mínimo de 10 participantes presentes o primeiro día. No suposto de que o curso se inicie con 10 ou máis alumnos e alumnas e menos de 15, deberá completarse o dito número dentro do primeiro cuarto deste; no caso contrario, deduciranse do cómputo da subvención as persoas que falten para completalo, de conformidade co disposto no artigo 3.4º Para os efectos do número mínimo de alumnado, conside
raranse o número máis alto de asistentes acadado nos tres primeiros días do curso.
3. Se non se incorporan as persoas seleccionadas ou se producen baixas dentro do primeiro cuarto do curso, poderán substituírse por novo alumnado, sempre que este teña o nivel formativo correspondente ao módulo do curso a que se incorpore. Neste caso, a persoa responsable da súa impartición deberá comprobar, mediante as probas e/ou a xustificación documental pertinente, o nivel do alumno ou alumna.
4. Nos cursos en que, malia se intentar completar o número de alumnos e alumnas, diminúa o número de participantes ata unha cantidade inferior ao 50 por 100 do número programado, agás que as baixas se produzan por colocación do alumnado, poderán ser cancelados polo órgano competente da Consellería de Traballo. No caso de cancelación, a entidade terá dereito a unha indemnización, que será proposta pola comisión de valoración prevista no artigo 4º desta orde e aprobada polo conselleiro de Traballo ou, de ser o caso, polo respectivo delegado ou delegada provincial por delegación do conselleiro, calculada de acordo co principio de proporcionalidade.
5. Excepcionalmente, por razón da peculiaridade do colectivo a que se dirixe a acción formativa, a entidade poderá seleccionar directamente o alumnado, logo de autorización do director xeral de Formación e Colocación.
Artigo 14º.-Seguimento e control dos cursos.
1. Para verificar o cumprimento do disposto nesta orde, a Dirección Xeral de Formación e Colocación e as delegacións provinciais aplicarán un sistema de seguimento e control, propio e/ou a través de concurso público, que consistirá na realización de visitas a todos os cursos aprobados.
2. As entidades impartidoras deberán remitir á Dirección Xeral de Formación e Colocación ou á delegación provincial correspondente, segundo proceda, xunto co resto da documentación exixida nesta orde, a folla de control de asistencia debidamente asinada polo persoal técnico de seguimento que visite o curso. No caso de que non coincida a folla de control de asistencia que conste en poder do persoal técnico coa remitida posteriormente polas entidades, presumirase a veracidade da primeira.
Artigo 15º.-Especialidades formativas.
1. Os cursos serán de carácter presencial.
2. As especialidades formativas poderán programarse completas ou por unidades de competencia no caso de especialidades incluídas polo Instituto de Emprego-Servizo Público de Emprego Estatal na programación modular, sempre que se completen unha ou varias unidades de competencia.
3. Con carácter xeral, todas as especialidades formativas que se impartan dentro da programación do Plan FIP deberán estar incluídas no ficheiro de especialidades formativas do Instituto de Empre
go-Servizo Público de Emprego Estatal e comprenderán as especificacións técnico docentes e o contido formativo axeitado, de acordo co seu nivel e o grao de dificultade establecido.
4. Con carácter excepcional, a Dirección Xeral de Formación e Colocación poderá autorizar a impartición de especialidades formativas que non estean incluídas no ficheiro sinalado no punto anterior así como aqueles módulos formativos asociados ao Catálogo Nacional de Cualificacións Profesionais como proxectos experimentais ou innovadores.
5. O programa que se impartirá en cada curso será o previamente incluído no ficheiro de especialidades formativas do Instituto de Emprego-Servizo Público de Emprego Estatal, salvo nos proxectos formativos con compromiso de contratación cando sexa expresamente autorizado e nas accións formativas experimentais e innovadoras previstas no punto anterior.
Artigo 16º.-Módulos transversais.
1. En todos os cursos programados ao abeiro desta orde, agás nos proxectos formativos con compromiso de contratación inmediata, incluirase, con carácter obrigatorio tanto para as entidades impartidoras como para o alumnado, o módulo Formación para a igualdade, que ten unha duración de cinco horas lectivas.
2. Así mesmo, será obrigatorio o Curso básico de prevención de riscos laborais nas familias profesionais de Edificación e Obras Públicas (EO) e Industria Pesada e Construcións metálicas (IP), sendo optativo para as restantes familias.
3. Ademais destes módulos, excepto as do punto 2, as entidades terán a obriga de impartir un módulo de formación complementaria:
*Código: XUTRO1. Denominación: Formación para a igualdade. Horas: 5.
*Código: XUTRO2. Denominación: Creación de empresas. Horas: 20.
*Código: FCAM02. Denominación: Sensibilización ambiental. Horas: 9.
*Código: FCIN01. Denominación: Alfabetización informática: internet. Horas: 10.
*Código: FCIN02. Denominación: Alfabetización informática: informática e internet. Horas: 25.
*Código: FCAM01. Denominación: Manipulador de alimentos. Horas: 10.
*Código: FCOL01. Denominación: Inserción laboral: técnicas de busca de emprego. Horas: 15.
*Código: FCAM03. Denominación: Ambiente en agricultura. Horas: 25.
*Código: XUTR03. Denominación: Habilidades comunicativas. Horas: 20.
*Código: FCSL02. Denominación: curso de prevención de riscos laborais. Horas: 50.
4. As entidades no momento de solicitar os cursos deberán indicar no anexo II desta orde os módulos transversais que desexan impartir.
5. A valoración económica dos módulos transversais será a mesma dos módulos do curso ocupacional en que se inclúan, agás os seguintes que terán a valoración económica que se indica:
*Código: FCIN01.
Denominación: Alfabetización informática: internet.
Módulo A: 2,75.
Módulo B: 1,88.
*Código: FCIN02.
Denominación: Alfabetización informática: informática e internet.
Módulo A: 2,75.
Módulo B: 1,88.
6. A duración destes módulos será a maiores das horas do curso de que se trate.
7. O material para a impartición dos módulos Formación para a igualdade, Creación de empresas, Habilidades comunicativas, Básico de prevención de riscos laborais e sensibilización ambiental será facilitado pola Dirección Xeral de Formación e Colocación.
Capítulo III
Das axudas do alumnado
Artigo 17º.-Persoas beneficiarias dos cursos.
Todos os cursos regulados nesta orde van dirixidos a persoas desempregadas inscritas no Servizo Público de Emprego en data anterior á súa incorporación ao curso. Non obstante, se durante o desenvolvemento dun curso algunha alumna ou alumno formaliza un contrato de traballo, poderá continuar asistindo á acción formativa sempre que haxa total compatibilidade entre o horario formativo e o laboral.
Artigo 18º.-Axudas do alumnado.
Para ter dereito a calquera das axudas reguladas neste artigo será requisito imprescindible que o curso teña unha duración igual ou superior ás catro horas diarias e vinte semanais.
-A percepción de calquera destas axudas será incompatible entre si, agás as axudas de aloxamento e manutención.
-Terán dereito a percibir a axuda de asistencia a totalidade dos alumnos e alumnas dos cursos de formación profesional ocupacional. O seu importe será de 6 A persoa/día lectivo, tendo en conta que non percibirán esta axuda os días de ausencia, sexan ou non xustificadas as faltas.
-Terán dereito a axuda de asistencia e vinculada á realización de actividades de mellora da empregabilidade incluídas no seu itinerario de inserción
as persoas demandantes non perceptoras de prestacións que estean nun dos colectivos seguintes:
* Demandantes con fillos ou fillas menores de 16 anos ou maiores con discapacidade, cunha contía equivalente ao 100% do IPREM.
* Demandantes en paro de longa duración, mulleres que se incorporan as accións formativas das seguintes ocupacións en que están subrepresentadas: construción, metal, transporte-condutoras e madeira; ou persoas discapacitadas que acrediten unha discapacidade igual ou superior ao 33%, cunha contía equivalente ao 75% do IPREM.
-O alumnado poderá percibir a axuda de aloxamento e manutención cando a distancia entre o seu domicilio e o lugar de impartición sexa, como mínimo, de 50 quilómetros. En casos excepcionais, debido a problemas das comunicacións, circunstancia que deberá ser previamente valorada e autorizada polo órgano competente en cada caso, poderá concederse esta axuda aínda que a distancia sexa inferior. A acreditación de atoparse nos supostos de concesión realizarase a través de certificación municipal.
Ademais da duración do curso e da distancia, para percibir a axuda de aloxamento e manutención deberán cumprirse os seguintes requisitos:
-Que a asistencia ao curso implique que o alumno ou alumna deba aloxarse no lugar de impartición.
-Que a especialidade formativa se imparta nos centros pertencentes á Consellería de Traballo ou que sexa algunha das relacionadas a seguir:
-EOAL10. Albanel.
-EOES10. Encofrador.
-EOMQ10. Operador de maquinaria de escavación.
-EOMQ80. Operador de guindastre.
-IAIC20. Carniceiro.
-IAIP10 Panadeiro.
-IAIP20. Pasteleiro.
-IPCM10. Caldeireiro.
-IPCM50. Soldador estruturas metálicas lixeiras
-IPCM60 Soldador estruturas metálicas pesadas
-IPCM61. Soldador de aceiro inoxidable.
-IPCM70. Soldador tubos e recipientes de alta presión.
-IPCM71. Soldador de tubaxes de alta presión con TIF e electrodo.
-THRS20. Cociñeiro.
-THRS40 Camareiro.
Esta axuda aboarase por mes natural, e a súa contía será o importe do indicador público de renda de efectos múltiples (IPREM) fixado para o ano 2007, rateándose a parte correspondente aos meses de inicio e finalización cando non sexan completos.
O gasto real de aloxamento xustificarase por medio do contrato de arrendamento ou factura de hospedaxe.
Artigo 19º.-Dereitos e deberes do alumnado.
1. A formación será gratuíta para a totalidade dos alumnos e alumnas das accións formativas derivadas desta orde.
2. Dentro da programación de formación profesional ocupacional da Consellería de Traballo, as persoas integrantes do alumnado que resulten seleccionadas para un curso non poderán asistir en ningún caso a outro simultaneamente. Tampouco poderán causar baixa nun curso para acceder a outro incluído dentro da programación de formación profesional ocupacional da Consellería de Traballo, salvo autorización expresa do director xeral de Formación e Colocación ou do delegado ou delegada provincial correspondente, por causas excepcionais debidamente xustificadas.
3. Terán a obriga de asistir e de seguir con aproveitamento os cursos, e de facilitar a documentación que lles sexa solicitada pola entidade impartidora, dentro dos 10 primeiros días lectivos; será causa de exclusión incorrer en máis de dúas faltas de asistencia non xustificadas nun mes ou non seguir o curso con aproveitamento a criterio da persoa responsable.
4. A xustificación das faltas deberá facerse mediante documentos ou calquera outro medio que acredite de modo fidedigno o motivo da inasistencia. As faltas de asistencia por actividade laboral, cun máximo de cinco ao mes, xustificaranse cunha copia do contrato de traballo. O alumnado disporá dun prazo de 5 días hábiles para presentar no centro colaborador os xustificantes das súas faltas de asistencia. Unha vez transcorrido este prazo sen que os presentasen, a falta será considerada sen xustificar.
5. Os alumnos e alumnas deberán acudir á súa oficina de emprego, unha vez rematado o curso, para cancelar a suspensión da demanda.
Artigo 20º.-Diplomas.
1. Cursos non modulados.
Os alumnos e alumnas que rematen os cursos con aproveitamento, e asistisen como mínimo ao 75% das súas horas lectivas, recibirán un diploma oficial, no modelo que se elaborará na Dirección Xeral de Formación e Colocación, acreditativo desta circunstancia.
Así mesmo, terán dereito ao diploma os alumnos e alumnas que causen baixa no curso por colocación, cando o persoal docente coide que teñen os coñecementos equivalentes ao nivel do curso e asistisen, como mínimo, ao 75 por 100 das horas lectivas.
2. Cursos modulados.
Os alumnos e alumnas que rematen con aproveitamento unha ou varias unidades de competencia
dun curso, independentemente de que se programase a especialidade completa ou modularmente, recibirán un diploma oficial acreditativo desta circunstancia, que será elaborado pola Dirección Xeral de Formación e Colocación.
3. Nos dous casos anteriores, os alumnos e alumnas que non teñan dereito a diploma poderán recibir, se o solicitan, unha certificación polas horas e módulos a que asistisen.
4. Dentro do programa do curso que debe figurar na parte posterior do diploma, figurará separadamente do resto do programa a realización do módulo Formación para a igualdade e o módulo elixido pola entidade en cada curso, así como a súa duración e horas.
Capítulo IV
Das prácticas non laborais
Artigo 21º.-Prácticas en empresas.
Nos cursos do Plan FIP poderán desenvolverse dous tipos de prácticas en empresas: as que están incluídas no programa formativo do curso e aquelas que teñen lugar a maiores das súas horas lectivas.
a) Prácticas incluídas no programa formativo do curso.
1. Esta modalidade poderá desenvolverse, de acordo cos requisitos do programa e respectando a súa duración, en empresas ou en entidades públicas. Poderanse realizar en calquera especialidade e terán carácter voluntario para os centros impartidores e obrigatorio para o alumnado, no caso de que o centro opte pola súa realización. Os gastos que se deriven da súa realización deberán imputarse ao orzamento do curso en que están incluídas. O procedemento a seguir para a súa xestión é o seguinte:
Con vinte días hábiles de antelación á data prevista para a realización das prácticas, o centro impartidor presentará a correspondente solicitude na Dirección Xeral de Formación e Colocación ou na correspondente delegación provincial, segundo proceda, á cal deberá xuntar a seguinte documentación:
-Convenio asinado entre o centro colaborador e a/s empresa/s ou organismo público onde se realizarán, ou, no seu defecto, documento acreditativo da persoa responsable da empresa ou organismo público en que se faga constar a súa autorización para realizalas.
-Sistema de titorías para o seu seguimento e avaliación.
-Datas, lugar de realización, horario e duración.
-Documento que acredite a vixencia do seguro de accidentes do alumnado que cubra os riscos do curso, que deberá incluír os do traxecto ao lugar de realización das prácticas e contraéndose estritamente na súa duración ao período da súa realización.
-Documento que acredite a contratación dunha póliza de responsabilidade civil para facer fronte
aos riscos que para os bens e as persoas poidan derivarse da realización das prácticas en empresas.
-Licenza municipal de apertura da actividade de que se trate, ou, no seu defecto, declaración responsable da persoa que exerza a súa representación legal no cal se faga constar a idoneidade dos locais de impartición onde se van desenvolver as prácticas no caso de empresas, ou calquera outro documento acreditativo da idoneidade dos locais para a realización das prácticas, no caso de centros públicos.
2. As empresas onde teñan lugar as prácticas deberán reunir os requisitos establecidos no programa da especialidade en que se van realizar as prácticas.
3. Os centros deberán imputar os gastos por este concepto ao módulo B do curso e as alumnas e os alumnos terán dereito exclusivamente á percepción das axudas ou bolsas ás cales, de ser o caso, lles correspondan.
4. A duración das prácticas non pode exceder en ningún caso a duración da parte práctica que se fixa no programa formativo, e non poderán rematar con posterioridade á finalización do curso.
b) Prácticas a maiores das horas lectivas do curso. Poderán realizarse en calquera especialidade e terán carácter voluntario tanto para os centros impartidores como para o alumnado. No caso de realización, os centros interesados deberán facer constar esta circunstancia na solicitude de programación de cursos, segundo o anexo V, e será valorado polas correspondentes comisións de valoración na baremación dos expedientes dos cursos. O procedemento que se seguirá para a súa xestión é o seguinte:
1. O centro colaborador deberá presentar con vinte días hábiles de antelación á data prevista para a realización das prácticas, unha comunicación ao órgano competente, na que reiterará a súa intención de realizar as prácticas, xuntando a seguinte documentación:
-Convenio asinado entre o centro colaborador e a/s empresa/s ou organismo público onde se realizarán, ou, no seu defecto, documento acreditativo da persoa responsable da empresa ou organismo público en que se faga constar a súa autorización para realizalas.
-Sistema de titorías para o seu seguimento e avaliación.
-Datas, lugar de realización, horario e duración.
-Documento que acredite a vixencia do seguro de accidentes do alumnado que cubra os riscos do curso, que deberá incluír os do traxecto ao lugar de realización das prácticas e contraéndose estritamente na súa duración ao período da súa realización.
-Documento que acredite a contratación dunha póliza de responsabilidade civil para facer fronte aos riscos que para os bens e as persoas poidan derivarse da realización das prácticas en empresas.
-Licenza municipal de apertura da actividade de que se trate ou, na súa falta, declaración responsable da persoa que exerza a súa representación legal no cal se faga constar a idoneidade dos locais de impartición onde se van desenvolver as prácticas no caso de empresas, ou calquera outro documento acreditativo da idoneidade dos locais para a realización das prácticas, no caso de centros públicos.
2. Os centros deberán imputar os gastos por este concepto ao módulo B do curso. As alumnas e alumnos terán dereito exclusivamente á percepción dunha compensación económica de 10 A por día de práctica, que se incluirá no módulo C, para a cal se ditará unha resolución complementaria.
3. As prácticas poderán ter lugar ben simultaneamente á realización do curso ben unha vez finalizado este, e deberán estar rematadas, en todo caso, antes do 30 de novembro de 2007, salvo que a entidade impartidora do curso de referencia estea autorizada para finalizar con posterioridade a esa data. Neste último caso deberán rematar, como data tope, cando finalice o curso en que estean incluídas.
c) Disposicións comúns ás dúas modalidades de prácticas.
1. Antes do comezo das prácticas porase en coñecemento das persoas que exerzan a representación legal das traballadoras e traballadores na empresa e da Inspección de Traballo unha relación do alumnado que as realizará, e as datas e horario de realización. A notificación a quen exerza a representación das traballadoras e traballadores deberá facela a empresa, e á Inspección de Traballo a Dirección Xeral de Formación e Colocación ou á delegación provincial, segundo proceda.
2. As empresas en que se realicen as prácticas deberán cumprir a normativa de prevención de riscos laborais.
3. As empresas non percibirán ningún tipo de compensación económica pola realización de calquera das dúas modalidades de prácticas.
4. Os gastos do seguro do alumnado e da póliza de responsabilidade civil deberán imputarse ao orzamento do correspondente curso ocupacional.
5. As prácticas que realice o alumnado de formación profesional ocupacional non suporán en ningún caso a existencia de relación laboral entre o alumnado e as empresas ou organismos da Administración
7. Unha vez autorizadas as prácticas, as entidades deberán comunicar ao órgano competente calquera incidencia que se produza no seu desenvolvemento.
Capítulo V
Dos proxectos formativos con compromiso de contratación inmediata
Artigo 22º.-Proxectos formativos con compromiso de contratación inmediata.
A impartición dos proxectos formativos con compromiso de contratación inmediata previstos no arti
go 2º d) regularase polo establecido nesta orde, tendo en conta as peculiaridades recollidas nos artigos seguintes.
Artigo 23º.-Requisitos.
1. As entidades solicitantes deberán ser empresas ou grupos de empresas que se comprometan a contratar polo menos o 60 por cento do alumnado que inicie o curso, por un período mínimo inicial de seis meses a xornada completa, ou tempo equivalente no caso de que a contratación non sexa a xornada completa. Neste último caso non se admitirán contratos inferiores ás catro horas diarias.
2. Só poderán acudir a este procedemento aquelas empresas que non reducisen o número total de traballadoras e traballadores, nin o número total de traballadoras e traballadores con contrato indefinido nos 12 meses inmediatamente anteriores á data de presentación da solicitude do curso, agás que se trate de empresas que tivesen un expediente de regulación de emprego nese período; ou que supoña a recuperación do nivel de emprego dos 12 meses inmediatamente anteriores á data de presentación da solicitude do curso e a contratación indefinida do 20% do alumnado que inicie o curso. Así mesmo, deberán xustificar que non reduciron o número de traballadoras e traballadores con contrato indefinido nin o número total de traballadoras e traballadores da empresa durante a realización do curso.
3. A maiores da acreditación dos requisitos formais exixidos para o compromiso de contratación inmediata nesta orde e no resto da normativa aplicable, o órgano competente da Consellería de Traballo poderá facer as indagacións e comprobacións necesarias e solicitar da entidade solicitante ou dos organismos públicos competentes a documentación que considere axeitada para garantir a viabilidade do proxecto formativo: grao de cumprimento de contratación e mantemento do emprego en proxectos formativos impartidos anteriormente, de ser o caso; balances da empresa; documentación da Seguridade Social, etc. Esta documentación e informes, xunto co resto da documentación exixida, servirán para valorar a concesión do proxecto formativo á entidade solicitante.
Artigo 24º.-Lugar de impartición.
No caso de que a entidade careza de instalacións axeitadas para a impartición do proxecto formativo, poderá autorizarse a súa impartición nas instalacións dun centro inscrito no censo de centros colaboradores de formación profesional ocupacional, ou en calquera outro centro, que deberá homologarse previamente con carácter provisorio, de acordo cos requisitos e tramitación regulados no Decreto 158/2001, do 29 de xuño. Os centros impartidores deberán estar en posesión da licenza municipal de apertura da actividade de que se trate. Na súa falta, este documento poderá ser substituído por unha declaración responsable de quen exerza a súa representación legal na cal se faga constar a idoneidade dos locais de impartición
Se os cursos teñen lugar en espazos cedidos por outras entidades, a licenza de apertura poderá ser substituída por algún dos documentos seguintes:
a) Centros de titularidade municipal: certificación da secretaría municipal en que se acredite que os lugares de impartición dos cursos son aptos para esta finalidade.
b) Entidades públicas (centros de formación, centros sanitarios, etc.): calquera outro documento que acredite a súa idoneidade para impartir formación.
En calquera dos casos, esta circunstancia deberá acreditarse tanto nos locais onde se imparta a parte teórica como a práctica.
Artigo 25º.-Obrigas.
A acreditación de estar ao día nas súas obrigas tributarias e sociais e de non ter pendente de pagamento ningunha débeda por ningún concepto coa Administración pública da Comunidade Autónoma de Galicia deberana facer todas as empresas que participen no proxecto. Así mesmo, as empresas vinculadas a un mesmo enderezo deberán achegar a documentación relativa ás súas diferentes razóns sociais.
Artigo 26º.-Pagamento.
1. Para o aboamento de anticipos ata o 50% da subvención concedida, as entidades impartidoras deberán achegar, en todo caso, xunto co resto da documentación exixida, garantía a favor da Consellería de Traballo (Xunta de Galicia), nos termos e condicións sinalados no artigo 17 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
2. Poderán aboarse pagamentos parciais á conta da liquidación definitiva á medida que a entidade benficiaria xustifique os libramentos anteriores, que nunca serán superiores ao 80% da subvención concedida.
Artigo 27º.-Contratos de traballo.
1. A contratación realizarase dentro do ano de impartición do curso.
2. Non se aboará a liquidación final en canto a empresa non remita as copias dos contratos de traballo rexistrados que supoñan unha relación indefinida ou temporal de seis meses como mínimo, e acredite que se mantén a ratio desde a data da solicitude entre o seu persoal con contrato indefinido e sen contrato indefinido.
3. Se algún traballador ou traballadora que formalizase contrato a través do proxecto formativo causa baixa antes dos seis primeiros meses de contrato, a entidade terá a obriga de comunicar esta circuns
tancia á Dirección Xeral de Formación e Colocación no prazo de sete días desde que se produza. No comunicado deberá incluírse toda a documentación acreditativa relativa á baixa producida.
Artigo 28º.-Remate dos proxectos formativos.
A data límite para a finalización e xustificación dos cursos será o 30 de novembro de 2007. Excepcionalmente, por causas xustificadas, e sempre logo de autorización do órgano competente, os proxectos formativos poderán rematar con posterioridade a esa data, en todo caso dentro do ano 2007.
Artigo 29º.-Solicitudes.
1. O prazo de presentación de solicitudes rematará o 30 de setembro de 2007.
2. A documentación que se deberá presentar é a seguinte:
a) Anexos I, II e III que figuran nesta orde de convocatoria debidamente cubertos.
b) Documentación acreditativa da representatividade suficiente para asinar a solicitude.
c) Código de identificación fiscal (CIF) ou número de identificación fiscal (NIF).
d) Estatutos ou normas debidamente legalizadas polas cales se rexe a entidade.
e) Xustificante da propiedade, arrendamento ou título lexítimo que habilite para a utilización dos inmobles e instalacións correspondentes, equipamento didáctico, talleres ou campos de práctica.
f) Licenza municipal de apertura da actividade que se trate, ou, na súa falta, declaración responsable de quen exerza a súa representación legal na cal se faga constar a idoneidade dos locais de impartición onde se vai desenvolver tanto a parte teórica como a práctica.
g) Compromiso de contratación asinado pola representación da empresa ou empresas vinculadas inicialmente no proxecto presentado.
h) Declaración responsable de non estar incursa en supostos de prohibicións para obter a condición de entidade beneficiaria de subvencións.
i) Acreditación documental de estar ao día nas obrigas tributarias e sociais e de non ter pendente de pagamento ningunha débeda por ningún concepto, coa Administración pública da Comunidade Autónoma de Galicia.
j) Para todas as especialidades, relación detallada de dotacións e equipamentos, medios materiais que se van utilizar no seu desenvolvemento e unha descrición das aulas e talleres indicando metros cadrados, condicións de luminosidade, de seguranza, etc., xuntando planos.
k) Cando as especialidades formativas solicitadas non estean incluídas no ficheiro de especialidades
formativas, as entidades solicitantes deberán presentar un programa formativo elaborado pola propia entidade co seguinte esquema:
-Denominación do curso.
-Duración total do curso e de cada un dos seus módulos.
-Descrición dos módulos.
-Medios, materiais e maquinaria de que dispoñen.
-Requisitos do persoal docente.
-Valoración económica.
-Os programas deberán ser remitidos inescusablemente en soporte informático, e virán redactados polo menos en lingua castelá, para o seu posterior envío ao Instituto de Emprego-Servizo Público de Emprego Estatal, para a súa aprobación previa ao inicio da acción formativa.
l) Importe da subvención económica solicitada, correspondente aos módulos A, B e C de cada curso, en función do número de alumnos e alumnas para quen se solicita o proxecto formativo.
m) Declaración de conxunto de todas as solicitudes de axudas efectuadas ou concedidas para a mesma acción formativa das distintas administracións públicas competentes.
3. A xustificación do cumprimento do compromiso de contratación inmediata realizarase no momento en que se proceda á xustificación final dos custos do curso mediante a presentación dos correspondentes contratos laborais visados polo Servizo Público de Emprego.
4. O cumprimento do requisito de non redución do número total de traballadoras e traballadores da empresa, nin do número total de traballadoras e traballadores con contrato indefinido, acreditarase do seguinte xeito:
a) No momento da solicitude da acción formativa presentarase o anexo III debidamente cuberto, no cal figurará o número de traballadoras e traballadores da empresa tanto con contrato indefinido como totais, dos 13 meses inmediatamente anteriores á data da solicitude do curso.
b) Cando se presente a solicitude de liquidación final do curso, presentaranse os documentos TC2 dos trece meses anteriores ao inicio do curso e o do mes no cal conste o alumnado da acción formativa contratado en virtude do compromiso adquirido.
c) No caso de empresas que non tivesen traballadoras e traballadores nos trece meses anteriores, por ser de nova creación ou por crearse durante ese período, presentarán os TC-2 dos meses dos cales teñan eses documentos ou, na súa falta, xustificante da data de creación da empresa.
5. No caso de que haxa máis de 15 alumnas e alumnos, a subvención máxima será a considerada
para 15 alumnos na aplicación das contías do módulo A.
Artigo 30º.-Número de alumnas e alumnos.
O número de alumnas e alumnos participantes nos cursos poderá variar entre un mínimo de 10 e un máximo de 20.
Artigo 31º.-Gastos de amortización.
As empresas ou grupos de empresas que impartan proxectos formativos con compromiso de contratación inmediata non poderán recoller como custo aboable gastos de amortización.
Artigo 32º.-Resolución.
A resolución, que lle corresponderá ditar, en todo caso, ao director xeral de Formación e Colocación, deberá producirse no prazo de tres meses desde que a solicitude da entidade interesada teña entrada no rexistro correspondente. Transcorrido o citado prazo sen que se ditase resolución expresa, esta entenderase desestimatoria.
Disposicións adicionais
Primeira.-A realización das accións de formación previstas nesta orde e a conseguinte concesión de subvencións estará supeditada á existencia de crédito suficiente nos programas 16.03.323A.444.0, 16.03.323A 460.1,16.03.323A 471.0, 16.03.323A 481.0 dos orzamentos xerais da comunidade autónoma para o ano 2007, rexistrados co código de proxecto 2007 00645. A forma de pagamento prevista nos artigos 8º e 25º desta orde estará condicionada á autorización do Consello da Xunta de Galicia.
Segunda.-Non se autorizarán cambios de titularidade de centros no tempo que transcorra entre o inicio dun curso e o seu remate.
Terceira.-Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Cuarta.-Poderán ditarse resolucións complementarias cando existan fondos provenientes de renuncias de subvencións inicialmente concedidas, de incrementos das cantidades asignadas á comunidade autónoma pola Administración do Estado, ou doutros remanentes dos módulos. Neste caso, agás que se acuda a unha convocatoria complementaria, non poderán terse en conta outras solicitudes nin outras homologacións distintas ás tidas en conta para a resolución inicial.
Quinta.-Poderán financiarse con cargo ás axudas e subvencións reguladas nesta orde os proxectos formativos con compromiso de contratación inmediata previstos no artigo 2º d), aínda que as accións for
mativas se inicien, por razóns excepcionais debidamente acreditadas e xustificadas pola entidade solicitante, antes de que se dite a correspondente resolución de concesión, sempre que se cumpran os seguintes requisitos:
a) Que a solicitude fose presentada con anterioridade ao inicio das accións.
b) Que as accións formativas se inicien e rematen dentro do ano 2007.
c) Que se cumpran todos os requisitos formais e de procedemento, aínda que sexa a posteriori, previstos nesta orde.
d) Que a entidade solicite autorización de inicio á Dirección Xeral de Formación e Colocación, expoñendo as razóns excepcionais polas cales pretenden comezar anticipadamente. No caso de autorización, a empresa deberá comunicar o inicio do proxecto formativo á delegación provincial correspondente con cinco días de antelación ao seu comezo.
Sexta.-Apróbase a delegación de atribucións do conselleiro de Traballo no director xeral de Formación e Colocación para a autorización, disposición, recoñecemento da obriga e proposta de pagamento das subvencións reguladas nesta orde, así como para ditar as correspondentes resolucións, e nos delegados e delegadas provinciais da Consellería de Traballo, no ámbito das súas respectivas competencias, para resolver a concesión, denegación, modificación ou outras incidencias das subvencións reguladas nesta orde.
Sétima.-En todo o non disposto nesta orde será de aplicación o Real decreto 631/1993, do 3 de maio, polo que se regula o Plan FIP, así como a súa normativa de desenvolvemento, e, de ser o caso, o Decreto lexislativo 1/1999, do 7 de outubro, e o Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, e a Lei 38/2003, do 17 de novembro, xeral de subvencións en canto lle sexa de aplicación.
Oitava.-As resolucións de concesión de subvencións serán obxecto de publicación no DOG.
Disposicións derradeiras
Primeira.-Autorízase o director xeral de Formación e Colocación para ditar, no ámbito das súas competencias, as resolucións e instrucións necesarias para o desenvolvemento e execución desta disposición.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 21 de decembro de 2006.
Ricardo Jacinto Varela Sánchez
Conselleiro de Traballo